《摸鱼儿 曹柳桥春江放鸭图》
清代·赵庆熹

放轻桡，青山静处，一江春水初暖。沙痕渐没潮痕长，几尺芦芽短短，萍影断。

看一线、拖来鸭脚红欲软。绿随波转。正浴向花间，偶闻人语，惊起自相唤。

江乡好，无数渔梁蟹簖。此生清梦谁管。夕阳细雨持竿出，一霎阑阴聚满。

谁是伴，惜少个、红裙弄水船头惯。闲寻画卷。算买屋移家，栽菱种茨，便我也都愿。

作者简介：（约公元一八四O年前后在世）字秋舲，浙江仁和人。生卒年均不详，约清宣宗道光二十年前后在世。性倜傥，工诗词，家贫好读书。第道光进士。迟回二十年，选延川知县，不果往。改金华教授，亦末履任。庆熹工诗词散曲，著有《楚游草》、《蘅香馆诗稿》、《香消酒醒词》及《香消酒醒曲》，并传于世。